As mulas acostumbran a heredar o patrón de distribución d'as colors de pelache d'a raza caballar: a mayoría son muinas (negras) u pardillas (marrons), anque tamién en i ha tordas (grisas) y dica parcialment blancas (as que son «palomas» gosan estar-ne por albinismo y son excepcionals) u malladas, y a clara delimitación de zonas claras en os someros, como o mueso u as ganyas arredol d'os uellos, son muito mas difuminadas que en a raza asnar. Manimenos, muitas mulas y mastos tordillos heredan d'os suyos ancestros someros a raya negra que a aquells les recorre a crinera y o lumo y les arriba dica la coda. Muitas d'ixas tienen tamién a «cruceta», una linia curta transversal, sobre as espaldas, que ye caracteristica d'os burros.